Panca Sitara

**Pancha Sitara** merupakan sebuah kumpulan muzik yang ditubuhkan oleh **P. Ramlee** dan **Datuk Zain Hamzah** pada tahun 1955. Kumpulan ini dianggotai empat penyanyi lelaki bersama seorang penyanyi wanita. Kumpulan ini tampil dengan imej berkaca mata hitam kerana salah seorang anggotanya, Ahmad C seringkali mengenakan cermin mata hitam. Mulai saat itu sebagai ketua kumpulan, P. Ramlee mengarahkan semua ahli Pancha Sitara memakai cermin mata hitam.

## Sejarah
**Pancha** dalam bahasa Sanskrit bermaksud lima manakala **Sitara** pula bermaksud penyanyi. Pancha Sitara bermaksud **Lima Penyanyi** yang dianggotai empat penyanyi lelaki dan seorang penyanyi perempuan. 

Pancha Sitara ditubuhkan untuk memberi satu corak baru kepada lagu-lagu Melayu dan membendung pengaruh muzik pop Barat seperti **[[The Beatles]]** dan **The Platters** yang diikuti dengan pop yeh-yeh. Bagi P. Ramlee, muzik pop Barat hanya mementingkan bunyi yang kuat dari mutu lagu itu sendiri.

Pancha Sitara boleh dikatakan sebagai kumpulan berharmoni pertama dalam industri seni hiburan Melayu kerana tiada kumpulan yang seumpama diketahui sebelum kumpulan ini ditubuhkan.

Pemuzik-pemuzik yang mengiringi kumpulan pimpinan P. Ramlee ini pada awal penubuhannya ialah **Ahmad Kassim** (**[[Piano]]**), **[[Yusof B]]** (**[[Saksofon tenor|Tenor Saxophone]]**), **[[Osman Ahmad]]** (**[[Double bass|Double Bass]]**) dan **[[A. Rahim]]** (**[[Dram]]**). Mereka juga dikenali sebagai **P. Ramlee Quartet.**

## Penukaran Ahli
Pancha Sitara mempunyai sebab tersendiri mengapa kumpulan ini melalui pertukaran anggota pada tahun 1960. Satu peraturan telah ditetapkan oleh P. Ramlee dimana ahli kumpulan tidak dibenarkan bercinta antara satu sama lain. Naluri semulajadi manusia tiada siapa yang dapat menghalangnya, akhirnya Aziz Jaafar dan Normadiah jatuh cinta dan terpaksa meninggalkan kumpulan Pancha Sitara. 

Kekosongan itu diisi oleh Ahmad Daud dan Saloma. **Pancha Sitara II** pada masa itu ialah P. Ramlee, Ahmad C, Kassim Masdor, Ahmad Daud dan Saloma. Ironinya, cinta P. Ramlee dan Saloma dikatakan berputik setelah Saloma menyertai Pancha Sitara. Kali ini lain pula ceritanya, menurut Kassim Masdor berikutan peraturan ahli kumpulan dilarang bercinta sesama sendiri yang dibuat oleh P. Ramlee, tiada apa yang berlaku kepada P. Ramlee dan Saloma dan mereka kekal dalam Pancha Sitara.

Hasil idea penggubah lagu dan pembantu pengarah H.M. Rohaizad, Pancha Sitara diberi peluang untuk muncul dalam filem Labu Labi pada tahun 1962 arahan P. Ramlee. Terdapat juga sebuah filem khas yang ingin menampilkan anggota Pancha Sitara sebagai bintang utama tetapi gagal direalisasikan oleh kerana pemergian mengejut H.M. Rohaizad yang bertindak sebagai penulis cerita dan skrip bagi filem itu.

Setelah pemergian P. Ramlee pada tahun 1973, nama Pancha Sitara seolah-olah terkubur sama. Atas daya dan usaha pelakon dan penyanyi Ahmad Fauzee yang juga peminat utama P. Ramlee, Pancha Sitara dihidupkan kembali pada awal tahun 1980-an. **Pancha Sitara III** dianggotai Ahmad Fauzee, Anuar Rizman, Zainal Merican, Nias Ahmad dan Dian P. Ramlee. Pancha Sitara III sempat merakamkan dua album bersama **Warnada Records**. 

Masa berlalu dan Pancha Sitara seolah akan terkubur lagi apabila anggota Pancha Sitara III tidak dapat bertahan kerana mempunyai komitmen masing-masing. Namun atas semangat takkan melayu hilang didunia, anggota asal kumpulan ini menghidupkan kembali Pancha Sitara pada tahun 1990. Kali ini Aziz Jaafar, Normadiah dan Ahmad Daud bergabung dengan Nasir P. Ramlee dan membawa Aziz Sattar dalam Pancha Sitara Edisi Keempat. **Pancha Sitara IV** hanya merakamkan dua album bersama **Life Records**.

## Ahli-Ahli
### Pancha Sitara (1955)
* P. Ramlee
* Ahmad C
* Kassim Masdor
* Aziz Jaafar
* Normadiah

### Pancha Sitara II (1960)
* P. Ramlee
* Ahmad C
* Kassim Masdor
* Ahmad Daud
* Saloma

### Pancha Sitara III (1980)
* Ahmad Fauzee
* Anuar Rizman
* Zainal Merican
* Nias Ahmad
* Dian P. Ramlee

### Pancha Sitara IV (1990)
* Aziz Jaafar
* Ahmad Daud
* Nasir P. Ramlee
* Aziz Sattar
* Normadiah

## Diskografi
### Album

### Lagu - Lagu
***Kembali Menjelma (1988)***

***Sejuta Rasa (1990)***

## Rujukan

## Pautan luar
*